Године 1917. је настала мрачна и истовремено динамична слика „Баба Јага”. Међу густим гранама и стаблима дрвећа, у џиновком дрвеном авану (ступи), с метлом, лети усхићена Баба Јага. Она под мишком носи преплашеног дечака, а упоредо са њима лети и сова разрогачених очију. Испод ступе је мочвара на којој леже животињске кости и скелети. Аутор је јаке боје поставио у лила-ружичастом пламену у позадини, белој кошуљи невиног дечака и широкој црвеној суњки полуобнажене вештице. Црвена боја није случајно одабрана. Слика је настала исте године када и Октобарска револуција. Мада није напустио отаџбину, Васњецов, веома религиозан и патријахално васпитан, није прихватио социјалистички систем. Сељаци и радници који су се борили да дођу на власт у Русији, обнажили су рамена и обукли Баба Јагу у нову одећу, која симболично представља црвену заставу. Симболичан је и незгодан положај Баба Јаге, која се само једним коленом ослања о ступу, док се силовито нагиње према напред.